Innherred kristne skole

Innherred kristne skole er en privat kristen skole for 1. til 10. klassetrinn, beliggende i Mosvik i Inderøy kommune i Trøndelag. Skolen ble etablert høsten 2015 i de tidligere lokalene til bygdeskolen  som ble lagt ned i 2010.

Skoleåret 2021/2022 hadde skolen 15 elever, mens antallet var 12 for skoleåret 2022/2023.  Skolen er godkjent etter privatskoleloven og mottok ca. 2,6 millioner norske kroner i statsstøtte i 2022.

Per april 2023 manglet skolen ifølge styrelederen en rektor og en lærer, og skolens styre besluttet derfor å stenge skolen for skoleåret 2023/2024.

Kontroverser 
Høsten 2022 ble skolens undervisningsinnhold en mediesak, blant annet i Trønder-Avisa og Dagbladet. Det fremkom i Trønder-Avisa blant annet at skolen brukte boken Guds verden i undervisningen. Boken, som bygger på en bokstavtro tolkning av Bibelen, skal gi elevene grunnlag for å forsvare sin kristne tro. Den tar blant annet utgangspunkt i at Jorden ble skapt på seks dager for om lag  år siden. Trønder-Avisa fremholdt at påstanden var omfattet av det filosofiske synet kreasjonismen. 

Avisreportasjene dreide seg også om at skolen tok utgangspunkt i at homofili er synd. Skolens rektor sammenliknet ifølge Dagbladet transpersoner med homofile, og ble i avisen referert slik: «Da er det mer høyverdig å leve en mann og en liten gutt – pedofili, som det var i antikken, sier 73-åringen». 

En adjunkt ved skolen ga i et innlegg i Trønder-Avisa uttrykk for et kritisk syn på avisens dekning av skolens virksomhet. Hun viste blant annet til en påstand i Trønder-Avisa om at skolen «forkynte» for elevene at jorden ble skapt på seks dager. Adjunkten fremholdt at skolen ikke drev med forkynnelse, men undervisning, og at den arbeidet for at elevene skulle vise kompetanse. Adjunkten mente at Trønder-Avisa utsatte skolen for «hatretorikk».

Etterspill 
Basert på disse kontroversene opprettet Utdanningsdirektoratet tilsynssak mot skolen. I sin endelige tilsynsrapport konkluderte direktoratet med at skolen med sin læreplan bryter loven på tre punkter, samt på ett punkt når det gjelder skolehelsetjeneste.

Fotnoter

Referanser

Eksterne lenker 
 

Barne- og ungdomsskoler i Trøndelag
Kristne skoler i Norge